Facebook

Facebook (v slovenčine je od r. 2020 kodifikovaný tvar: fejsbuk alebo fejsbúk) je sociálna sieť, ktorú spustili dňa 4. februára 2004 Mark Zuckerberg, Eduardo Saverin, Dustin Moskovitz a Chris Hughes počas štúdia na Harvardovej univerzite.

Dejiny 
Facebook pôvodne slúžil len študentom Harvardovej univerzity. Zuckerberg ho spustil zo svojej internátnej izby. Naprogramovanie mu údajne trvalo menej ako dva týždne. Za taký istý čas ho začala využívať polovica školy, preto ho rozšíril na americké univerzity Yale a Stanford. Neskôr bol prístup otvorený pre všetkých používateľov s univerzitnou e-mailovou adresou (.edu, .ac.uk, ...). Od 27. februára 2006 sa začali do systému pripájať niektoré veľké spoločnosti a od 11. augusta 2006 sa môže pripojiť ktokoľvek starší ako 12 rokov. Používatelia sa  môžu pripájať na rôzne sociálne siete, napríklad v rámci jednej školy, firmy alebo geografickej lokácie. To umožňuje ľahšie vyhľadávanie jednotlivých osôb.
Začiatkom marca 2009 bola oficiálne spustená aj slovenská verzia Facebooku. Na jeho lokalizácii do slovenčiny sa podieľajú stovky dobrovoľníkov.

Súčasnosť 
V dnešnej dobe slúži Facebook najmä na komunikáciu, nadväzovanie priateľstiev a zdieľanie fotografií a videí. V polovici roku 2006 mal už 7 miliónov členov. Lákavý bol pre rôzne veľké spoločnosti ako Microsoft, Yahoo! alebo Viacom. Yahoo! dokonca za Facebook ponúklo 1 miliardu dolárov. 
K 30. septembru 2014 mal Facebook 1,35 miliardy aktívnych používateľov za mesiac a je dostupný skoro na celom svete. Jeho hlavný konkurent MySpace, donedávna neohroziteľná jednotka na trhu s počtom používateľov nad 100 miliónov, stratil svoju pozíciu v roku 2008.
Facebook vstúpil na burzu 18. mája 2012. Trhová hodnota sociálnej siete Facebook prekročila 26. augusta 2013 hranicu 100 miliárd dolárov. Momentálne vlastní Facebook viacero iných sociálnych sietí, niektoré odkúpil a niektorému vytvoril. Sú to siete ako Instagram, Facebook Messenger, WhatsApp a Snapchat.

Kritika 
Facebook je terčom kritiky. Viry.cz službu kritizovali za úbytok anonymity smerom k zverejňovaniu údajov. Server tiež poukázal na zneužívanie Like linkov na podvody ako šírenie spamu a zber osobných údajov. 

V máji 2019 firma priznala, že vplyvom chyby boli používateľské prihlasovacie heslá uložené v databáze v nehešovanej (plain text) forme. Táto chyba sa mala týkať 200 miliónov až 600 miliónov používateľov a k týmto heslám malo prístup 20 000 ich zamestnancov. Jedná sa o jeden z doteraz najzávažnejších bezpečnostných incidentov Facebooku.

O nekalých praktikách Facebooku svedčia aj uniknuté dokumenty Facebook Papers.

V médiách 
 Sociálna sieť – (v anglickom origináli The Social Network)  dráma z roku 2010 o zakladaní siete Facebook a vzišlých súdnych procesoch. Film režíroval David Fincher a zahrali si v ňom Jesse Eisenberg, Andrew Garfield, Justin Timberlake, Brenda Song, Armie Hammer, Max Minghella, Rashida Jones, Joseph Mazzello a Rooney Mara. Nikto z personálu Facebooku, vrátane zakladateľa Marka Zuckerberga, sa na tomto filme nepodieľal, hoci Eduardo Saverin bol konzultantom pre Mezrichov príbeh.

Referencie

Iné projekty

Externé odkazy 
 Domovská stránka

 
Webové stránky
Sociálne siete